Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 970

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 35% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 20 kredit — az irodalomtudományi alapismeretek elsajátítása, az irodalmi szövegelemzés és a filológiai munka alapvető módszereinek, valamint a szakmához kapcsolódó filológiai apparátus és módszerek megismertetése, — a német nyelvű irodalom történeti áttekintése; a német irodalomtudomány alapjai; bevezetés az irodalmi szövegolvasásba, — nyelvészeti alapismeretek elsajátítása, a szakmához kapcsolódó filológiai apparátus és módszerek megismertetése, — a német nyelvű országok történelme és kultúrája, — nyelvgyakorlat. 4.2.2. Törzs- és szakképzés: 81 kredit — Az irodalomtudományi szakterületen a törzsképzési szakasz feladata, hogy a hallgatókat megbízható szakmai ismeretekkel vértezze fel, a német nyelvű irodalmak és művelődéstörténet, a német nyelvterületeken művelt általános irodalomtudomány, valamint az irodalomtudomány módszertana terén. Az egyes tantárgyak átfogóan tárgyalják a német irodalom történetét a kezdetektől napjainkig, ezen belül kiemelkedő szerepet kap a korszakok és korszakhatárok, valamint a fő fejlődési tendenciák meghatározása és jellemzése, a legjelentősebb új- és legújabb kori irányzatok, a legjelentősebb alkotók és történeti, valamint esztétikai szempontból fontos műveik megismerése. Az egyes irodalmi jelenségek és értékek bemutatása alkalmával sor kerül azok európai és világirodalmi forma- és tartalomtipológiai párhuzamainak és közvetlen genetikus kapcsolatainak elemzésére is. Az irodalomtörténet tanulmányozásának alkalmanként — mindenekelőtt az utóbbi két és fél évszázad történetében — része az irodalmi élet vizsgálata, valamint a regionális és/vagy nemzetiségi irodalmi életnek az irodalom mindenkori fő irányaival párhuzamos vagy azoktól eltérő művelődéstörténeti funkciórendszerének ismertetése is. — A nyelvtudományi szakterületen folyó képzés célja a hallgatók nyelvészeti kompetenciájának kifejlesztése, azaz önálló nyelvészeti gondolkodásra nevelésük. Ez utóbbin a következő készségek megszerzése értendő: új nyelvi és nyelvészeti ismeretek önálló elsajátítása, az új ismeretanyag önálló elméleti integrálása és didaktizálása, a kontrasztív alapú munka előnyeinek kiaknázása; az elméletek és modellek viszonylagosságának és ezáltal a szakmai pluralizmus szükségességének felismerése. A képzési szakasz főbb tematikus egységei között szerepel: a mai német nyelv rendszere, a német nyelv története, egy történeti korszak nyelve. — A szakképzés során a német irodalomtudomány történetéről és különböző irodalomtudományi módszerekről szóló stúdiumok keretében az alapképzésben elsajátított ismeretek és megszerzett készségek specifikus továbbfejlesztése, elmélyítése, illetve kiszélesítése történik. Német nyelvtudományból specifikus, sajátos kutatási témák szerinti szakelőadások és szemináriumok szolgálják az elsajátított ismeretek és készségek továbbfejlesztését, elmélyítését és célirányos kiszélesítését. A szakképzési tanegységek a mai német nyelv jelenének speciális vizsgálatára vagy a német nyelv történetének és változataira irányulnak. — A nyelvi képzés feladata: bevezetés az idegen nyelvi tudományos ismeretszerzés technikáiba; az autonóm tanulás stratégiáinak elsajátítása; a szóbeli és írásbeli kifejezőkészség fejlesztése; a nyelv rendszerének tudatosítása; a célnyelv és az anyanyelv kontrasztivitásának tudatosítása; a célnyelvi országok politikai, társadalmi, gazdasági és kulturális életének, intézményrendszerének megismerése.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes